《送馀姚知县张太博》
宋代·王随

才名登仕路，芝綍奉龙光。
出宰神仙邑，吟辞鵷鹭行。
烟波迎去棹，图籍富行装。
淮月蒹薜影，江风橘柚香。
新诗留禹穴，旧理过钱塘。
市井鱼盐聚，亭台水石凉。
云山接秦望，花木胜河阳。
暂布惠和政，即看鹏翼翔

作者简介：（973—1039）河南人，字子正。真宗咸平间进士。累擢知制诰，以不善制辞，出知应天府，改扬州。未几，权知开封府。后历知杭州、河南府，所至有惠政。仁宗明道二年，拜参知政事。景祐二年，知枢密院事，寻拜同中书门下平章事。四年，以无所建树，及与同僚屡起忿争，为韩琦弹劾，罢相，出判河阳。卒谥文惠。